ประกาศกระทรวงการคลัง เรื่อง การกู้เงินโดยการออกตั๋วสัญญาใช้เงินเพื่อการบริหารหนี้ในปีงบประมาณ พ.ศ. 2558 ครั้งที่ 2
ประกาศกระทรวงการคลัง
ประกาศกระทรวงการคลัง
เรื่อง
การกู้เงินโดยการออกตั๋วสัญญาใช้เงินเพื่อการบริหารหนี้
ในปีงบประมาณ
พ.ศ. ๒๕๕๘
ครั้งที่ ๒[๑]
 

อาศัยอำนาจตามความในมาตรา ๑๖ แห่งพระราชบัญญัติการบริหารหนี้สาธารณะ
พ.ศ. ๒๕๔๘ กระทรวงการคลังขอประกาศให้ทราบทั่วกันว่า

กระทรวงการคลังโดยความเห็นชอบของคณะรัฐมนตรี
อาศัยอำนาจตามความในมาตรา ๑๔ มาตรา ๒๐ และมาตรา ๒๔
แห่งพระราชบัญญัติการบริหารหนี้สาธารณะ พ.ศ. ๒๕๔๘ และที่แก้ไขเพิ่มเติม (ฉบับที่
๒) พ.ศ. ๒๕๕๑ ได้ดำเนินการกู้เงินระยะยาวเพื่อการปรับโครงสร้างหนี้
โดยมีรายละเอียดและเงื่อนไข ดังต่อไปนี้

๑. กระทรวงการคลังได้ดำเนินการกู้เงินโดยวิธีออกตั๋วสัญญาใช้เงินเพื่อการบริหารหนี้
ในปีงบประมาณ พ.ศ. ๒๕๕๘ ครั้งที่ ๒ อายุ ๓ ปี กับธนาคารกสิกรไทย จำกัด (มหาชน) เป็นจำนวนเงิน
๕,๙๕๐ ล้านบาท (ห้าพันเก้าร้อยห้าสิบล้านบาทถ้วน)

๒. ตั๋วสัญญาใช้เงินนี้ออกให้กับธนาคารกสิกรไทย
จำกัด (มหาชน) ในวันที่ ๗ กรกฎาคม ๒๕๕๘

๓. ตั๋วสัญญาใช้เงินที่ออกตามในข้อ
๒ มีกำหนดชำระคืนต้นเงินกู้ ในวันที่ ๗ กรกฎาคม ๒๕๖๑

๔. ตั๋วสัญญาใช้เงินนี้มีอัตราดอกเบี้ยเท่ากับอัตราดอกเบี้ยอ้างอิง
(อัตราดอกเบี้ยอ้างอิงระยะสั้นตลาดกรุงเทพ (BIBOR) ระยะ ๖ เดือน
ตามประกาศธนาคารแห่งประเทศไทย) บวกด้วย Spread โดยปรับอัตราดอกเบี้ยทุก
๖ เดือน หากอัตราดอกเบี้ยอ้างอิงมีการเปลี่ยนแปลง
การคำนวณดอกเบี้ยใช้หลักเกณฑ์หนึ่งปีมี ๓๖๕ วัน แล้วนับตามจำนวนวันที่เกิดขึ้นจริง
เศษของหนึ่งสตางค์ให้ปัดทิ้งชำระดอกเบี้ยงวดแรกในวันที่ ๗ มกราคม ๒๕๕๙
และชำระดอกเบี้ยงวดสุดท้ายในวันที่ ๗ กรกฎาคม ๒๕๖๑ โดยดอกเบี้ยงวดแรกของตั๋วสัญญาใช้เงินที่ออกให้ในวันที่
๗ กรกฎาคม ๒๕๕๘ มีอัตราดอกเบี้ยถัวเฉลี่ยเท่ากับร้อยละ ๒.๒๖๐๓ ต่อปี

๕. การชำระดอกเบี้ย
ตลอดเวลาที่สัญญายังมีอายุอยู่ให้แบ่งการชำระดอกเบี้ยปีละ ๒ งวด คือวันที่ ๗
มกราคม และ ๗ กรกฎาคม ของทุกปี
สำหรับดอกเบี้ยงวดสุดท้ายจะชำระพร้อมต้นเงินกู้ตามตั๋วสัญญาใช้เงินในวันที่ไถ่ถอน
หากวันครบกำหนดชำระดอกเบี้ยตรงกับวันหยุดธนาคารแห่งประเทศไทยก็ให้เลื่อนไปชำระในวันทำการถัดไป
โดยไม่นับวันหยุดธนาคารแห่งประเทศไทยดังกล่าวเข้ารวมเพื่อคำนวณดอกเบี้ยที่ถึงกำหนดชำระ
ยกเว้นการชำระหนี้งวดสุดท้ายให้คำนวณดอกเบี้ยจนถึงวันก่อนวันชำระหนี้

๖. การชำระคืนต้นเงินกู้
กระทรวงการคลังสามารถชำระคืนต้นเงินกู้ก่อนครบกำหนดได้ทั้งจำนวนหรือบางส่วนก็ได้ ทั้งนี้ กระทรวงการคลังจะแจ้งให้สถาบันการเงินทราบล่วงหน้าไม่น้อยกว่า
๑๕ วัน และจะชำระค่าดอกเบี้ยคงค้างของหนี้เงินต้นที่ชำระคืนก่อนกำหนดพร้อมกับการชำระหนี้เงินต้นก่อนกำหนดนั้นด้วย
โดยหากวันครบกำหนดชำระต้นเงินกู้ตรงกับวันหยุดธนาคารแห่งประเทศไทยก็ให้เลื่อนไปชำระในวันเปิดทำการถัดไป
และได้รับยกเว้นการคิดค่าธรรมเนียมและค่าใช้จ่ายใด ๆ

๗. ไม่มีค่าธรรมเนียมและค่าใช้จ่ายใด ๆ


ประกาศ
ณ วันที่ ๒๐ สิงหาคม พ.ศ. ๒๕๕๘
นริศ ชัยสูตร
รองปลัดกระทรวงการคลัง
หัวหน้ากลุ่มภารกิจด้านรายจ่ายและหนี้สิน
ปฏิบัติราชการแทน
รัฐมนตรีว่าการกระทรวงการคลัง







ปริยานุช/ผู้จัดทำ
๑๗ กันยายน
๒๕๕๘

ปุณิกา/ผู้ตรวจ
๙ ตุลาคม ๒๕๕๘








[๑] ราชกิจจานุเบกษา
เล่ม ๑๓๒/ตอนพิเศษ ๒๐๘ ง/หน้า ๑๐/๗ กันยายน ๒๕๕๘